ቴክኖ ሞባይል የቴክኖሎጂ አቅምና የውጭ ምንዛሪን እያሳደገ መሆኑ ተገለፀ
አዲስ አበባ፣ሚያዝያ 18/2008(ዋኢማ)-በአገር ውስጥ የሚመረተው ቴክኖ ሞባይል የቴክኖሎጂ አቅምና የውጭ ምንዛሪን እያሳደገ መሆኑ ተገለፀ፡፡ቴክኖ ሞባይል የኢትዮጵያ ምርቱን በተያዘው በጀት ዓመት ለውጭ ገበያ በማቅረብ 10 ሚሊዮን ዶላር የውጭ ምንዛሪ ማግኘቱን በማስመልከት ዛሬ በፋብሪካው በተዘጋጀ መርሃ ግብር ላይ እንደተመለከተው ኩባንያው ለቴክኖሎጂ ሽግግርና ለውጭ ምንዛሪ ግኝት ትልቅ ሚና እየተጫወተ ነው፡፡በምክትል ጠቅላይ ሚኒስትር ማዕረግ የኢኮኖሚ ክላስተር አስተባባሪ እና የመገናኛና ኢንፎርሜሽን ቴክኖሎጂ ሚኒስትር ዶክተር ደብረፅዮን ገብረሚካኤል የቴክ ሞባይል ምርት ለውጭ ገበያ መቅረብ በማኑፋክቸሪንግ ዘርፍ ለታቀደው ግብ ከፍተኛ አስተዋፅዖ ያበረክታል ብለዋል፡፡ቴክኖ ሞባይል የመንግስትን ፖሊስ ተክትሎ ዕሴት በመጨመር ምርቱን ለውጭ ገበያ በማቅረብ ያስመዘገበው ውጤት የሚበረታታና የሚደነቅ መሆኑን ሚኒስት ገልፀዋል፡፡ ኢትዮጵያ በኤሌክትሮኒክስ ዘርፍ አገራዊ አቅሟ እየጎለበተ ለመምጣቱ አንዱ ማሳያ እንደሆነም ተናግረዋል፡፡ ሌሎች የሞባይል አምራች ኩባንያዎችም ቴክኖን በመከተል ምርታቸውን ለውጭ ገበያ እያቀረቡ ነው ብለዋል፡፡መንግስት ዕሴት ጨምረው ለሚልኩ ተቋማት ተገቢውን ማበረታቻ እንደሚያደረግ ሚኒስትሩ አስረድተዋል፡፡ የቴክኖሎጂውን ዕድገት ተከትሎ የሞባይል ተፈላጊነት እያደገ በመምጣቱ አምራቾች ተጠቃሚ ናቸው ብለዋል፡፡ ቴክኖ ሞባይል አማርኛና ኦሮሚኛን የመሳሰሉ ቋንቋዎችን መጠቀሙ ለሁሉም ምቹ አድርጎታል ብለዋል፡፡በኢትዮጵያ የቴክኖ ሞባይል ዳይሬክተር ሚስተር ሄነሪ ዩ በበኩላቸው ኩባንያው ከመንግስት ፖሊሲና ስትራቴጂ ጋር የተጣጣመ ዕቅድ በማውጣት በመንቀሳቀስ ለውጤት መብቃቱን ይናገራሉ፡፡ ምርቱን በብዛትና በጥራት በማምረት ለውጭና ለአገር ውስጥ ገበያ እያቀረበ ነው ብለዋል፡፡ ተፈላጊነቱም በከፍተኛ ደረጃ እየጨመረ መጥቷል ባይ ይላሉ፡፡ኩባንያው በኢንፎርሜሽን ኮሙኒኬሽን ቴክኖሎጂ መንደር(አይ ሲ ቲ) በራሱ የማምረቻ ማዕከል ሥራ እንደሚጀምር ተናግረዋል፡፡ በሁለተኛው የዕድገትና ትራንስፎርሜሽን ዕቅድ ዘመን መጨረሻ የወጭ ንግዱን 300 ሚሊዮን ዶላር ለማድረስ አቅዶ እየሰራ እንደሆነም ነው የተናገሩት፡፡በመድረኩ እንደተገለፀው ኩባንያው በአሁኑ ወቅት ከ900 በላይ ለሚሆኑ ዜጎች የሥራ ዕድል ፈጥሯል፡፡ ምርቱን ወደ ውጭ መላክ ከጀመረበት እአአ 2014 ጀምሮ እስከ አሁን 13 ሚሊዮን ዶላር የውጭ ምንዛሪ አስገኝቷል፡፡ በአፍሪካ ገበያ ተፈላጊ ከሆኑ 100 ተንቀሳቃሽ ስልኮች ቴክኖ በ15ኛ ደረጃ ላይ ይገኛል፡፡